Antallet af knivstikkerier er steget kraftigt siden 2010 i København. Det viser nye tal fra Rigspolitiet, som Justitsministeriet har indhentet.

I 2010 registrerede Københavns Politi 55 sager om knivstikkeri. Det tal var i 2014 steget til 133 tilfælde. Altså næsten en tredobling på fire år.

Knivoverfald i nat

Og igen i nat var den gal igen. En 24-årig mand blev stukket med kniv tre gange på Købmagergade i København. Episoden blev anmeldt 04.47 i nat, og politiet leder steder efter en mistænkt i forbindelse med knivstikkeriet. Manden er uden for livsfare efter overfaldet.

Øget patruljering

Københavns Politi har som følge af den negative udvikling i antallet af knivstikkerier indført en indsats med øget brug af fodpatruljer i nattelivet. Patruljerne er centreret omkring Indre By, hvor ’en stor del’ af voldsanmeldelserne stammer fra ifølge Justitsministeriet.

En stor del af knivoverfaldene sker på offentlig gade – og ofte nær barer og diskoteker.

Ifølge Justitsministeriet har indsatsen dæmmet en smule op for knivoverfaldene i København. Der er registreret 82 tilfælde indtil 31. juli 2015. Fremskrives den statistik, så når København omkring 140 tilfælde i år.

De omtalte tilfælde gælder dem, som politiet har kategoriseret som ’forbrydelser mod liv og legeme’, hvor der har været anvendt kniv eller dolk. Registreringen tager ikke højde for, om knivene har været ulovlige eller ej.

Østjylland har også oplevet stigninger

TV 2 har været i kontakt med politiet på Fyn, i Østjylland og Nordjylland. Kun Østjyllands Politi har givet konkrete tal på antal knivoverfald. Fra 2010 til 2014 er antal knivoverfald steget fra 26 til 49. Men de oplever til gengæld et fald i år, hvor der på årets ni første måneder er registreret 24 overfald.

De øvrige politikredse, som TV 2 har talt med, har ikke givet nogle konkrete tal, men siger, at de ikke kan nikke genkendende til en stigende tendens.

Knivlov revideret i 2008

I 2008 blev knivloven revideret. Det betød, at alle knive og dolke med en klinge på over 7 cm, der kan fastlåses, blev ulovlige at besidde på offentligt tilgængelige steder. I 2012 kom den seneste revidering, som lempede straffene for at besidde en ulovligt kniv.

Det er en lov, som justitsminister Søren Pind vil have til revision, da den rammer forkert. Spejdere, fiskere og andre, der har en legitim grund til at bære kniv, kommer ofte i klemme på grund af den nye lov.

Har du oplevet et knivoverfald på egen krop, så hører vi på TV 2 Nyhederne gerne fra dig. Skriv til yizn@tv2.dk, hvis du har en historie at fortælle.